El Grup “AURA” de la Policia Local de Carcaixent és un pilar essencial en la lluita contra la violència de gènere
25 de novembre de 2024

Carcaixent

El Dia Internacional per a l'Eliminació de la Violència contra les Dones se celebra anualment el 25 de novembre on es posen de manifest les violències que s'exercixen sobre les dones a tot el món i a més, es reclamen polítiques en tots els països per a la seua erradicació.

És un dia per a la reflexió i acció, on l'Ajuntament de Carcaixent reafirma el seu compromís en la lluita contra la violència de gènere i anima a la ciutadania a sumarse als esforços per a construir una societat més justa, segura i igualitària.

La violència masclista es manifesta de moltes formes i l'impacte de qui la patix depén, en gran manera, de la garantia d'accés a drets bàsics i a la seua aplicació. Sent imprescindible prendre mesures contundents per al seu compliment.

La violència representa un greu atemptat contra els drets humans, la dignitat i la llibertat de les dones en qualsevol de les seues formes: física, psicològica, sexual i econòmica, també en l'àmbit: familiar, laboral, en l'espai públic, i en la parella, i en actituds com l'agressió sexual, mutilació genital femenina, matrimonis forçats, esterilitzacions massives, maternitat obligatòria, prohibició d'avortar, submissió química, violacions en conflictes bèl·lics, etc.

Per este motiu, l'Ajuntament de Carcaixent va firmar un acord amb el Ministeri d'Interior pel qual el cos de la Policia Local de Carcaixent s'incorporava al Sistema de Seguiment Integral dels casos de Violència de Gènere (VIOGEN).

El mes de novembre de l'any 2023 l'equip de govern va aprovar en Junta de Govern Local el projecte i creació de la Unitat de Policia Local coneguda com a “AURA” que treballa de manera coordinada amb els serveis municipals i autonòmics especialitzats, com els centres d'atenció integral a la dona, els serveis socials i igualtat i els recursos psicològics i jurídics de la comunitat. Actualment esta Unitat està composta per tres oficials de la Policia Local de Carcaixent amb la col·laboració de la Unitat especialitzada de la Guàrdia Civil.

Este treball suposa una sèrie de compromisos amb les víctimes de violència de gènere, des d'un acompanyament personalitzat a una protecció adaptada a les seues necessitats, garantint una major seguretat física, i un suport per a la reconstrucció de les seues vides.

I recorda, que no hi ha ningú que tinga més poder sobre tu que tu mateixa.